যাত্রাপথে অনেক মানুষের সঙ্গেই কথা বা সময় কাটাবার সুযোগ হয়েছিল। আর এও তো সত্যি যে, তাঁরা আমাকে নানা জায়গায় নিযে গেছেন, নানা জায়গায় যাবার পরামর্শ দিয়েছেন। তাঁরা এটা দেখে অবাকই হয়েছেন যে আমি শুধু মানুষ দেখার তাড়নায় মশগুল! তাঁরা ব্যাপারটা মেনে নিলেও কেন যেন ঠিক বুঝে উঠতে পারেননি। তাঁদের অতি-পরিতৃপ্ত চোখের ভাষায় সে-দেশ দেখতে আমার ভালো লাগত। তাঁরা আজ কত সুখী। “আচ্ছা ইমরান, তুমি কিন্তু অবশ্যই কুইন্সল্যান্ডে যাবে, বুঝলে, এটা দেখলে সারা নিউজিল্যান্ডে আর দেখার কিছু নাই।” তার বলার সে-ভাষা চাহনিতে ঠিকরে আসত! আমার কষ্ট হতো; কেউ আমাকে বাংলাদেশের গল্প করতে বলে না। জানতে চায় না “আমরা কোথায় যেতে পারি পরের বার দেশে গেলে”। আমি প্রতিবারই শিউরে উঠতাম খানিক বদলে যাওয়া মানুষগুলোর পরম আতিথেয়তায়। তাঁরা আমার জন্য যা করেছেন তার যোগ্য আমি ছিলাম না। বিশ্ববিদ্যালয়ের শিক্ষক, ঝানু অ্যাকাউন্টেন্ট, বিখ্যাত মনস্তত্ত্ববিদ, সবাই আমার সাফল্য কামনায় যে আন্তরিকতা দেখিয়েছেন তার প্রতিদান দেয়ার জন্য কেবল একটাই সম্বল ছিল আমার কাছে — বাংলাদেশের কিছু গল্প! নতুন কিছু নয়।